
Sporočilo za javnost
Podravje – Pilotna regija za merjenje družbenih učinkov                      
Maribor, 24. september 2026: Regionalna razvojna agencija za Podravje - Maribor je včeraj organizirala konferenco o merjenju družbenih učinkov v regiji Podravje. Dogodek, ki je potekal v okviru projekta RESEES Interreg, je združil ključne odločevalce, zainteresirane deležnike in tuje partnerje. Slednji so si ob tej priložnosti lahko ogledali tudi primere dobrih praks v Mariboru in širši regiji, ki uspešno prikazujejo družbene učinke v praksi.

RRA Podravje - Maribor namerava v okviru projekta RESEES nadgraditi prihodnji Regionalni razvojni plan Podravje 2028–2034 z družbenimi kazalniki razvoja. V prihodnje bo moral vsak projekt poleg finančnih in izvedbenih kazalnikov izkazati še tri ključne elemente: doseg prebivalcev, merljivo spremembo kakovosti življenja in zaznano korist uporabnikov. Pri večjih regijskih projektih bosta zahtevana še teritorialni doseg ter vključevanje ranljivejših območij oziroma skupin.

Nataša Ritonija, direktorica RRA Podravje - Maribor: "Na RRA Podravje - Maribor si prizadevamo za celosten in trajnosten razvoj regije. Podpiramo projekte, ki prinašajo konkretne izboljšave v vsakdanje življenje ljudi. Zato bomo znanje, spoznanja in dobre prakse, pridobljene v okviru projekta RESEES, že zdaj vključevali v naše razvojno delo in pripravo novih projektov. Eden prvih konkretnih korakov je priprava Regionalnega razvojnega programa Podravje 2028–2034, v katerega bomo vključili kazalnike za spremljanje družbenih učinkov razvojnih projektov. Naš cilj je, da razvoj regije merimo ne le v številkah in izvedenih investicijah, temveč tudi skozi izboljšanje kakovosti življenja, večjo vključenost in nove priložnosti za ljudi."

Vladimir Rudl, vodja projekta RESEES v Sloveniji, je na konferenci deležnikom predstavil skupna izhodišča za metodologijo ter nabor kazalnikov za spremljanje in merjenje družbenih učinkov regijskih projektov. Ključni poudarek ni več zgolj na obsegu  vloženih finančnih sredstev, temveč na dejanskem izboljšanju kakovosti življenja posameznikov - zmanjševanju njihove socialne izolacije, krepitvi medsebojnega sodelovanja in zagotavljanju boljšega dostopa do storitev. Sistematično vrednotenje teh učinkov omogoča premišljeno odločanje o podpori tistim projektom, ki skupnosti prinašajo največjo dodano vrednost.

Tina Arnuš in Nik Divjak iz Društva Pupillam so.p. sta predstavila Kalkulator merjenja družbenega in okoljskega učinka kupcev - inovativno orodje, ki ozavešča o vplivu trajnostnih nakupov, saj prikaže pozitivni učinek. Kupci bodo ob nakupu v spletni trgovini Zelena japka na računu prejeli podatek, koliko emisij CO₂, vode in energije so s svojo izbiro prihranili.

Katjuša Koprivnikar iz podjetja Sincular, d. o. o., je predstavila pilotni model za ocenjevanje družbenih učinkov socialnih podjetij in nevladnih organizacij. Občinam model pomaga pri premišljenem usmerjanju javnih sredstev, nevladnim organizacijam pa pri izboljševanju programov in dokazovanju njihovega vpliva. Merjenje s tem postaja osnova za sprejemanje učinkovitejših odločitev.

Na dogodku so mednarodni partnerji projekta RESEES predstavili aktualne strateške projekte v njihovih regijah: predstavnik Španije iz regije Navarra je izpostavil Trajnostno strategijo do leta 2030, Regionalno strategijo za socialno ekonomijo v regiji Emilia-Romagna je podala predstavnica Italije, iz Francije pa je predstavnica regije Nova Akvitanija prikazala Regionalno politiko podpornih inkubatorjev za družbeno ekonomijo.

Družbeni učinki v praksi: terenski ogled uspešnih regijskih projektov

Po konferenci je sledil ogled primerov dobrih praks v Mariboru in Podravju, kjer so udeleženci prepoznali konkretne družbene učinke v lokalnem okolju.

· Dr. Marinka Vovk, direktorica Centra ponovne uporabe: "Družbeno odgovornost razumemo kot merljiv učinek na ljudi, skupnost in okolje. V Centru ponovne uporabe spremljamo podaljševanje življenjske dobe izdelkov, vključevanje ljudi ter pridobljena znanja in delovne izkušnje."

· Zadruga Bela murva: Pri svilogojstvu jih zanimajo lokalna znanja, vključevanje prebivalcev, delo, dodatni prihodki in partnerstva ter povezovanje kmetijstva z raziskovanjem, biomedicino in izdelki višje dodane vrednosti. Tako spremljajo, koliko vrednosti ostaja lokalno in kako dejavnost krepi odpornost podeželja.

· Alexander Goljevšček, Zavod Nazaj na konja: "Po načelih socialnega podjetništva in z inovativnimi terapijami s pomočjo konja že leta uspešno pomagamo mladostnikom ter družinam pri premagovanju psihosocialnih izzivov. Povezujemo strokovno pomoč, izobraževanje in stik z naravo, s čimer ustvarjamo trajen družbeni učinek, ki krepi duševno zdravje in samopodobo oseb iz ranljivih skupin ter prispeva k solidarnosti in višji kakovosti življenja v skupnosti."

· Aleš Babič, direktor podjetja Ekosen: "Z lastnim razvojem energetsko učinkovitih IR-ogrevalnih sistemov ter regionalno proizvodnjo zmanjšujemo okoljske vplive in podpiramo lokalno gospodarstvo ter delovna mesta. Podpiramo odgovorne projekte." 

· Marjan Holc, predsednik društva TOTI DCA: "Društvo TOTI DCA Maribor družbeni učinek ustvarja na področju izboljšanja psihofizične kondicije in zdravja uporabnikov, vseživljenjskega učenja in njihovega vključevanja v socialne mreže, kar povečuje kvaliteto življenja starejših. Številne programe, delavnice in predavanja za 900 uporabnikov tedensko ustvarja preko 70 prostovoljcev in 6 zaposlenih na treh lokacijah v Mariboru."

· Denis Ploj, direktor Zadruga Dobrina: "Temeljni namen Zadruge Dobrina ni ustvarjanje dobička, temveč razvoj malih kmetij, pravične trgovine z živili in zagotavljanje možnosti pravičnega plačila pridelovalcem in proizvajalcem. Zadruga omogoča dostop do lokalne, kvalitetne hrane, za vse prebivalce v Sloveniji."

V torek, 22. 9. 2026, je bil za partnerje projekta organiziran ogled zero-waste trgovine brez plastične embalaže za enkratno uporabo Zelena japka, Kotiček ponovne uporabe, in njihove nove pridobitve, trgovino Darilnica.

Dodatne informacije:
· Vladimir Rudl, vodja Sektorja za podjetništvo in vodja projekta RESEES, RRA Podravje – Maribor, tel. 031 862 997, e-pošta vladimir.rudl@rra-podravje.si

